ใครที่ชอบความเป็นไทยเข้าเส้นเลือดเราแนะนำร้านนี้เลยค่ะ มีเพื่อนแนะนำมาอีกที ชอบมากๆ ไทยจ๋าจริงๆ ไม่ใช่แค่อาหาร หรือการจัดจานนะคะ บรรยากาศร้านและสถานที่โดยรวมก็เป็นบรรยากาศแบบไทยแท้ๆ เป็นเรือนไทยรายล้อม แถมยังมีที่ฝึกมวยไทยอีกนะคะ เมนูอาหารของที่นี่ส่วนใหญ่ จริงๆแล้วเกือบทั้งหมดเป็นเมนูอาหารไทยค่ะ มีทั้งแบบที่หาทานได้ทั่วไปแล้วก็เมนูที่หาทานได้ยากกว่าร้อยเมนูเลยนะคะ ประเดิมเมนูแรกด้วยฉู่ฉี่กุ้งแม่น้ำ กุ้งตัวใหญ่ สด เนื้อหวาน ตัวฉู่ฉี่ หอม มัน ออกรสหวานนำนิดๆ เครื่องแกงเข้มข้นมากค่ะ ตามมาด้วย ห่อหมกทะเล อันนี้รสชาติใช้ได้ เครื่องเยอะ เครื่องแกงเข้มข้นเหมือนกัน กินไปคำแรกเหมือนจะไม่เผ็ดนะ แต่กินไปเรื่อยๆก็เอาเรื่องอยู่เหมือนกันค่ะ เมนูต่อมาเป็นเมี่ยงปลาทับทิม เค้าเอาปลาทับทิมไปเผาเกลือก่อน ปลาทับทิมตัวกลางๆ สด เนื้อหวาน เครื่องคียงให้มาเยอะแบบไม่หวงของเลย น้ำเมี่ยงก็เข้มข้น อร่อยค่ะ ปิดท้ายด้วยแกงเขียวหวานเนื้อ จานนี้บอกเลยว่าถูกใจสุดๆ เนื้อนุ่ม รสชาติอร่อยกลมกล่อม หอมมัน ถึงเครื่องแกงสุดๆ จะกินกับข้าวสวยร้อนๆหรือโรตีนุ่มๆก็ได้ทั้งนั้น เมนูนี้ถ้าใครที่ทานเนื้อ เราแนะนำเลยนะคะ อร่อยจริง รวมๆแล้วอาหารส่วนใหญ่ของที่นี่จะเน้นเรื่องเครื่องแกง ที่เป็นเหมือนหัวใจของอาหารไทยค่ะ อาหารรสชาติอร่อย กลมกล่อม จัดจ้าน ส่วนใครที่ชอบดื่มน้ำสมุนไพรแบบไทยๆ ร้านนี้เค้าก็มีไว้บริการด้วยนะคะ